Pamatojoties uz spēkā esošo tiesību aktu izvērtējumu un ieinteresēto personu atsauksmēm, tika radīts izsmeļošs iespējamo pasākumu saraksts. Pēc sākotnējās atsijāšanas tika paturēti 22 pasākumi, lai veiktu padziļinātu novērtējumu. Galu galā vēlamie 17 pasākumi tika sagrupēti trīs neatkarīgos politikas variantos, un katrs no šiem risinājumiem atbilst vienai no šādām trim identificētajām problēmām. 1. Kritiski bīstamo ķimikāliju pienācīga klasifikācija tiks nodrošināta: - ieviešot ED, PBT, vPvB, PMT un vPvM kā jaunas bīstamības klases CLP regulā un nosakot tām prioritāti harmonizētā klasificēšanā; - publicējot iemeslus atšķirīgām paziņotajām pašklasifikācijām ECHA klasifikācijas un marķējuma sarakstā, kā arī paziņotāju vārdus; - prasot līdz noteiktam termiņam atjaunināt pašklasifikācijas paziņojumus; - pastiprinot agrīnas harmonizētās klasificēšanas virzīšanu par prioritāti; un - ļaujot Komisijai ierosināt un finansēt vairāk dokumentu pakešu attiecībā uz harmonizēto klasificēšanu un marķēšanu, tai skaitā pilnvarojot ECHA. 2. Bīstamības paziņojumu uzlabošana tiks nodrošināta: - skaidri precizējot atkārtotas uzpildes staciju koncepciju, kas paredz dažas atkāpes no marķēšanas pienākumiem, un atļaujot šādu praksi tikai zema apdraudējuma gadījumā; - uzlabojot CLP etiķešu lasāmību, ko panāk ar etiķetes formatēšanas regulējumu; - ļaujot digitālā formā sniegt noteiktu papildinformāciju, kas nav obligāta saskaņā ar ANO GHS, ja tās fiziska norādīšana uz etiķetes nav būtiska cilvēka veselības un vides aizsardzībai, un radot satvaru šādas informācijas turpmākai atveidei digitālā marķējuma veidā; - ļaujot plašāk izmantot atlokāmās etiķetes ķimikālijām, kuras tiek tirgotas vairākās ES valstīs; un - sniedzot atkāpes no marķēšanas prasībām attiecībā uz ķimikālijām, kas patērētājiem tiek pārdotas bez iepakojuma (piemēram, degviela) un ļoti mazos iepakojumos (piemēram, rakstāmpiederumi). 3. Galveno juridisko nepilnību un trūkumu risināšana tiks nodrošināta: - precizējot noteikumus piedāvājumu sniegšanai un reklāmai tiešsaistē; - pastiprinot pienākumu par pārdošanu tiešsaistē atbildīgajam tirgus dalībniekam pildīt CLP prasības; un - ieviešot mērķorientētus pienākumus ziņot toksikoloģijas centriem informācijas zuduma gadījumā, piemēram, ja ķimikālijas tiek pārvietotas no vienas dalībvalsts uz citu vai pārmarķētas. Priekšroka tika dota iepriekš minētajiem risinājumiem, atmetot turpmāk minētos risinājumus. Pirmkārt, kas attiecas uz bīstamības klasifikāciju, — politikas risinājums ieviest harmonizētas atsauces vērtības attiecībā uz toksicitāti cilvēkam un videi. Lai arī šādas vērtības ir noderīgas, CLP nevar nodrošināt, ka tās tiek izmantotas citos tiesību aktos ķimikāliju jomā, kā rezultātā varētu rasties papildu izmaksas un maza pievienotā vērtība. Turklāt sabiedriskās apspriešanas laikā šim pasākumam bija mazs atbalsts. Savukārt izvēlētie risinājumi ir savstarpēji papildinoši, risina dažādus esošās problēmas ierosinātājus un papildu izmaksas līdzsvaro ar papildu pievienoto vērtību. Otrkārt, politikas risinājums, kas aicina atjaunināt vadlīnijas, lai precizētu CLP pienākumus attiecībā uz ķimikālijām, kas tiek pārdotas ļoti mazos iepakojumos, bez iepakojuma un izmantojot atkārtoti uzpildāmus traukus, nepietiekami risina problēmu. Tā kā pats juridiskais teksts ir neskaidrs, vadlīnijām nav tādas juridiskās vērtības, kāda ir precizētam juridiskam tekstam. Treškārt, politikas risinājums rīkot periodiskas informētības vairošanas kampaņas par marķējuma elementu atveidi tiešsaistē. Tā kā patērētāji, iepērkoties tiešsaistē, varētu neatcerēties informētības vairošanas kampaņu saturu, minētais risinājums būtu mazāk efektīvs nekā noteikumu izstrādāšana tiešsaistē sniegtiem piedāvājumiem, noteikumu par reklamēšanu tiešsaistē pastiprināšana un vajadzība pastiprināt tirgus dalībnieku atbildību piegādes ķēdē. Kas attiecas uz paziņojumiem toksikoloģijas centriem, savstarpēji izslēdzošie pasākumi, kuri paredzēja, ka visi tirgus dalībnieki piegādes ķēdē sniedz pilnīgus paziņojumus toksikoloģijas centriem un tirgus dalībnieki, kas maina zīmolu vai marķējumu, sniedz paziņojumus toksikoloģijas centriem, tika atmesti par labu mērķorientētiem paziņošanas pienākumiem. Pēdējam minētajam ir labākā tirgus dalībnieku izmaksu un sociālā labuma attiecība, jo novērš vairākus informācijas zuduma gadījumus, vienlaikus neuzliekot visiem izplatītājiem pienākumu ziņot pēc noklusējuma.